U-I-144/11, Up-817/11
Natisni
Opravilna št.:
U-I-144/11, Up-817/11
Datum odločitve:
10. 10. 2012
ECLI:
ECLI:SI:USRS:2012:U.I.144.11
Akt:
Zakon o spremembah in dopolnitvah Zakona o pravniškem državnem izpitu (Uradni list RS, št. 55/03) (ZPDI), 1. odst. 25. čl.

Zakon o pravniškem državnem izpitu (Uradni list RS, št. 83/03 – uradno prečiščeno besedilo) (ZPDI), 4. odst. 8. čl.

Zakon o pravniškem državnem izpitu (ZPDI), 11.a čl.

Ustavna pritožba zoper sklep Vrhovnega sodišča št. VIII DoR 27/2011 z dne 17. 5. 2011 in sodbo Višjega delovnega in socialnega sodišča št. Pdp 782/2010 z dne 16. 12. 2010 v zvezi s sodbo Delovnega in socialnega sodišča v Ljubljani št. I Pd 2046/2009 z dne 18. 3. 2010
Izrek:
Pobuda za začetek postopka za oceno ustavnosti prvega odstavka 25. člena Zakona o spremembah in dopolnitvah Zakona o pravniškem državnem izpitu (Uradni list RS, št. 55/03) ter četrtega odstavka 8. člena Zakona o pravniškem državnem izpitu (Uradni list RS, št. 83/03 – uradno prečiščeno besedilo) se zavrže.

Pobuda za začetek postopka za oceno ustavnosti 11.a člena Zakona o pravniškem državnem izpitu se zavrne.

Ustavna pritožba zoper sklep Vrhovnega sodišča št. VIII DoR 27/2011 z dne 17. 5. 2011 in sodbo Višjega delovnega in socialnega sodišča št. Pdp 782/2010 z dne 16. 12. 2010 v zvezi s sodbo Delovnega in socialnega sodišča v Ljubljani št. I Pd 2046/2009 z dne 18. 3. 2010 se ne sprejme.
Evidenčni stavek:
Pobudnik nima pravnega interesa, če ne izkaže, da bi morebitna ugoditev pobudi privedla do izboljšanja njegovega pravnega položaja. Ustavno sodišče pobudo za začetek postopka za oceno ustavnosti (in zakonitosti) zavrne, če od odločitve ni pričakovati rešitve pomembnega pravnega vprašanja. Ustavno sodišče ustavne pritožbe ni sprejelo v obravnavo, ker niso izpolnjeni pogoji iz drugega odstavka 55.b člena Zakona o Ustavnem sodišču.
Geslo:
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
1.4.9.2 - Ustavno sodstvo - Postopek - Stranke - Interes.
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
1.5.51.1.5.2 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrnitev pobude - Ker ne odpira pomembnega vprašanja.
1.5.51.2.2 - Ustavno sodstvo - Odločbe - Vrste odločitev Ustavnega sodišča - V postopku odločanja o ustavni pritožbi - Nesprejem, ker očitno ni kršitve ustavnih pravic.
Pravna podlaga:
Člen 25.3, 26.2, 55.b.2, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov, ustavna pritožba
Vrsta akta:
zakon
Vlagatelj:
Metod Žagar, Medvode
Datum vloge:
14. 7. 2011
Vrsta odločitve:
sklep
Vrsta rešitve:
zavrženje, zavrnitev, nesprejem ustavne pritožbe
Dokument:
US29872
Dokument v PDF obliki:
U-I-144-11, Up-817-11.pdf
153 KB
Prenesite datoteko
U-I-144/11-7
Up-817/11-10
10. 10. 2012
SKLEP
Ustavno sodišče je v postopkih za preizkus pobude in ustavne pritožbe Metoda Žagarja, Medvode, ki ga zastopa Odvetniška pisarna Ušeničnik Žagar, d. o. o., Ljubljana, na seji 10. oktobra 2012
sklenilo:
1. Pobuda za začetek postopka za oceno ustavnosti prvega odstavka 25. člena Zakona o spremembah in dopolnitvah Zakona o pravniškem državnem izpitu (Uradni list RS, št. 55/03) ter četrtega odstavka 8. člena Zakona o pravniškem državnem izpitu (Uradni list RS, št. 83/03 – uradno prečiščeno besedilo) se zavrže.
2. Pobuda za začetek postopka za oceno ustavnosti 11.a člena Zakona o pravniškem državnem izpitu se zavrne.
3. Ustavna pritožba zoper sklep Vrhovnega sodišča št. VIII DoR 27/2011 z dne 17. 5. 2011 in sodbo Višjega delovnega in socialnega sodišča št. Pdp 782/2010 z dne 16. 12. 2010 v zvezi s sodbo Delovnega in socialnega sodišča v Ljubljani št. I Pd 2046/2009 z dne 18. 3. 2010 se ne sprejme.
OBRAZLOŽITEV
1. Pobudnik izpodbija v 1. in 2. točki izreka navedene določbe Zakona o spremembah in dopolnitvah Zakona o pravniškem državnem izpitu (v nadaljevanju ZPDI-C) ter Zakona o pravniškem državnem izpitu (v nadaljevanju ZPDI). Zatrjuje neskladje z 2., 14., 49. in 50. členom Ustave ter s Konvencijo Mednarodne organizacije dela št. 29 o prisilnem ali obveznem delu (Službene novine Kraljevine Jugoslavije, št. 297/32). Istočasno vlaga tudi ustavno pritožbo, s katero izpodbija odločitve sodišč, navedene v 3. točki izreka. Očita jim kršitev 14., 22., 23., 33., 49. in 50. člena Ustave.
2. Pobudo za začetek postopka za oceno ustavnosti in zakonitosti lahko da, kdor izkaže svoj pravni interes (prvi odstavek 24. člena Zakona o Ustavnem sodišču, Uradni list RS, št. 64/07 – uradno prečiščeno besedilo – v nadaljevanju ZUstS). Po drugem odstavku navedenega člena je pravni interes podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj.
3. Izpodbijana prehodna določba prvega odstavka 25. člena ZPDI-C, ki določa uporabo četrtega odstavka 8. člena in 11.a člena ZPDI za pripravnike, ki sklenejo delovno razmerje po uveljavitvi ZPDI-C, ter izpodbijana določba četrtega odstavka 8. člena ZPDI, ki določa, da se obveznost iz 11.a člena ZPDI navede v pogodbi o zaposlitvi pripravnika, ne učinkujeta neposredno. V takšnih primerih se lahko pobuda vloži šele po izčrpanju pravnih sredstev zoper posamični akt, izdan na podlagi izpodbijanega predpisa, hkrati z ustavno pritožbo, pod pogoji iz 50. do 60. člena ZUstS. To stališče Ustavnega sodišča je podrobneje obrazloženo v sklepu Ustavnega sodišča št. U-I-275/07 z dne 22. 11. 2007 (Uradni list RS, št. 110/07, in OdlUS XVI, 82). Pobudnik je hkrati s pobudo sicer vložil ustavno pritožbo, vendar z njo izpodbijane sodne odločbe niso utemeljene na spornih zakonskih določbah. Morebitna ugoditev pobudi v tem delu zato ne more privesti do izboljšanja pobudnikovega položaja. To pomeni, da pobudnik ne izkazuje neposrednega pravnega interesa za presojo ustavnosti prvega odstavka 25. člena ZPDI-C ter četrtega odstavka 8. člena ZPDI. Ustavno sodišče je zato njegovo pobudo v tem delu zavrglo (1. točka izreka).
4. Po drugem odstavku 26. člena ZUstS Ustavno sodišče pobudo zavrne, če od odločitve ni pričakovati rešitve pomembnega pravnega vprašanja. Ko gre za oceno ustavnosti zakona oziroma oceno ustavnosti ali zakonitosti podzakonskega predpisa, sprejme pobudo za začetek takega postopka Ustavno sodišče torej le tedaj, če bo lahko na njeni podlagi odločilo o pomembnem ustavnopravnem vprašanju. Ustavno sodišče je s sklepom št. U-I-174/10, Up-944/10 z dne 1. 3. 2012 kot očitno neutemeljeno zavrnilo pobudo za začetek postopka za oceno ustavnosti 11.a člena ZPDI. V tem sklepu je zavrnilo vsebinsko enake očitke o protiustavnosti navedene zakonske določbe, kot jih pobudnik uveljavlja v tej zadevi. Po oceni Ustavnega sodišča pobudnik ne navaja razlogov, ki jih Ustavno sodišče ne bi upoštevalo že pri prejšnjem odločanju o istih vprašanjih, niti ne odpira novih pomembnih ustavnopravnih vprašanj, zato je Ustavno sodišče njegovo pobudo v tem delu zavrnilo (2. točka izreka).
5. Ustavno sodišče ustavne pritožbe ni sprejelo v obravnavo, ker niso izpolnjeni pogoji iz drugega odstavka 55.b člena ZUstS (3. točka izreka).
6. Ustavno sodišče je sprejelo ta sklep na podlagi tretjega odstavka 25. člena, drugega odstavka 26. člena in drugega odstavka 55.b člena ZUstS v sestavi: predsednik dr. Ernest Petrič ter sodnice in sodniki dr. Mitja Deisinger, dr. Dunja Jadek Pensa, mag. Marta Klampfer, dr. Etelka Korpič – Horvat, mag. Miroslav Mozetič, Jasna Pogačar, dr. Jadranka Sovdat in Jan Zobec. Sklep je sprejelo s šestimi glasovi proti trem. Proti so glasovale sodnice Klampfer, Korpič – Horvat in Sovdat.
dr. Ernest Petrič
Predsednik